text: Feijóo acusa els independentistes d'inventar "una falsa repressió" | betevé
  Xavier García Albiol alerta als jubilats catalans que, si aposten per la independència, posen en risc les pensions a Catalunya
  Roger Torres i Liñán | dimarts, 5 de des. del 2017, a les 22.33
  El president de la Xunta de Galícia, Alberto Núñez Feijóo, ha acusat els líders independentistes d'haver-se inventat "un fals exili i una falsa repressió". De fet, per a Feijóo, "tot en el procés ha estat fals". Ho ha dit a l'acte que el candidat del PP per al 21-D, Xavier García Albiol, ha celebrat a l'agrupació gallega Cultural Saudade.
  El president gallec ha alertat que "Catalunya està segrestada per polítics intolerants que detesten la Catalunya real" i ha assegurat que si Albiol guanya el 21-D "aquesta tragicomèdia s'acabarà". Davant dels membres del centre cultural gallec, Feijóo ha confiat a Albiol que torni la dignitat a la política catalana: "No sigueu motiu de bromes a la resta de parlaments autonòmics", ha dit. A més, per a Feijóo, el procés independentista s'ha basat en falsedats: "Ens han enganyat inventants-se un fals exili i una falsa repressió".
  Les pensions catalanes, en perill
  Per la seva banda, el candidat del PP ha tornat a insistir que el 21-D ha de servir per "recosir les fractures" que ha generat el govern de Carles Puigdemont, i davant d'un públic d'origen gallec, ha retret l'intent dels independentistes de "separar Catalunya d'Espanya i que hagueu de tornar amb el passaport".
  Albiol també ha apel·lat a les pensions: ha dit que estan garantides si Catalunya es manté a l'Estat, però ha advertit als jubilats que votin partits independentistes que "estan posant en risc el seu futur econòmic i el de milers de pensionistes" catalans.